X’aktarx li hi l-iżgħar astronawta fid-dinja, iżda Hello Kitty issa tinsab fl-ispazju tibgħat messaġġi lejn id-dinja f’tentattiv biex tipromwovi l-industrija tat-teknoloġija Ġappuniża. Figura ta’ erba’ ċentimetri ta’ Hello Kitty tinsab abbord is-satellita Hodoyoshi-3, tħares ‘il barra mit-tieqa lejn id-dinja – pjan li tfassal bl-għajnuna ta’ impjegati mill-Università ta’ Tokyo. Kelliem għad-dipartiment tal-Inġinerija qal li l-għan ta’ dan il-proġett hu li jtellgħu fl-ispazju satellita żgħira li wieħed jimmanifattura malajr u bi ftit flus, f’tentattiv biex jesploraw toroq u swieq ġodda għall-użu tas-satelliti. Fost ix-xogħol ta’ tħejjija li għamlu r-riċerkaturi hu li ppreparaw lill-figura ta’ Hello Kitty għal dan il-vjaġġ billi fost oħrajn użaw żebgħa apposta li tiproteġiha mir-raġġi UV u assiguraw li ma titkissirx waqt li tkun qed titella s-satellita minħabba t-tregħid vjolenti waqt li tkun qed tittella’ s-satellita fl-ispazju. Is-satellita fiha daqs barmil taż-żibel kbir u kienet żviluppat minn riċerkaturi Ġappuniżi fi proġett ta’ $40 miljun iffinanzjat mill-Ministeru Ġappuniż tal-Edukazzjoni u x-Xjenza.